محمد سقراط-كود — بزاف ديال الفيديوات ديال البوليس كيشدو شي شفار أو خلية ارهابية أو آخرهم داك الرضيع ديال مراكش لي سرقو طبيب ، كيبانو فيهم مواطنين مغاربة فرحانين بتدخل الأمن والعيالات كيغوتوا عاش الملك عاش الأمن ، وكيخرجو المتهم بالجاه العالي ، وكتبانليك الفرحة على وجوه المواطنين إلا ففيديوات تحرير الملك العمومي ، كيبانليك بنادم دايز ممسوقش أو مجوق وفنفس الوقت غير مبالي ، وكاين كاع لي كيعتابر الأمر تعدو على مول المحال ، وكاين لي كيتعاطف معاه ، حتى فالتعاويد ديالهم كتلقاه مأسف لمول لقهوة ، ” تعداو عليه مسكين خاسر عليها 120 مليون مشات غير هاكاك “، وقليل فين كنسمعو شي وقفة من أجل تحرير الملك العمومي ، حتى الى كانت فراه فالغالب غير على ود الفراشة والخضارة ، أما موالين القهاوي الفاخرة فين كيريحو رجال السلطة نيت عمرك تشوف شي وقفة ضدهم مثلا . المغاربة عندهم موشكيل مع الملك العمومي تقريبا مكيعتابروهش ديالهم بل ديال الدولة ، ولي حرر شي طرف منو فبصحتو وسعداتو ، يقدرو يحسدوه حيث احتل الملك العام ، كثر من أنهم يعتابرو الأمر تعدي على حقوقهم كأفراد ، حيث حقوقهم أصلا مكيحسوش بيها عندهم أو عاطياهاليهم الدولة ، بل خدامين بلي خدا شي حاجة بصحتو ولو على حساب الخريين ، لدرجة أن المحالات لي قبالتهم طروطوار عريض كيتباعو بثمن كثر حيث كاين فين تدير لاطيراس وكاين ما تحتل ، وكيتعتابر الأمر من مميزات الماحال بحال الى الملك العام جزء منو . هاد اليوماين نايضة حملة ضد احتلال الملك العام فعدة مدن ، حيث الصراحة بالنسبة للراجلين راه مابقا فين يدوز بنادم على رجليه إلا وسط الشانطي ، وخصوصا صحاب الماكلة والقهاوي لي جزء كبير من مداخيلهم راه مبني على داك لاطيراس ، غير هو راه الأمر كيعنينا كمواطنين وهاد اللامبالاة لي عند المغاربة تجاه مثل هاد الحملة كتعني الكثير وراه مؤشر على تعامل المواطن مع الملك العام ونظرته للدولة ، حيث بالنسبة للبزاف الدولة واخدة كولشي بغير دي حق ، ومكتعطي والو ، والى قدرتي كمواطن تحيد منها شي حاجة فراك واعر ، والملك العام بالنسبة ليه ماشي ديال المغاربة وانما ديال الدولة فقط ، والدولة ماشي كجهاز مسير وإنما ككيان منفصل كيمثل السطوة والقوة والحكرة والقهرة ، راه قبل تحرير الملك العمومي خاص الدولة توعي المواطنين بأن الأمر كيخصهم كأفراد ، حيث لحد الآن بالنسبة للعديد تحرير الملك العمومي كيعني حيدوه للمواطنين وخداتو الدولة ماشي رداتو ليهم كجماعة . 
هذه هي الأسباب اللي كتخلي المغاربة كتفرحهم تدخلات الأمن كلها باسثناء اذا تعلق الأمر بتحرير الملك العمومي